钦定古今图书集成/理学汇编/学行典/第084卷 > 朱子大全集 > 《答石子重》
## 钦定古今图书集成/理学汇编/学行典/第084卷 > 朱子大全集 > 《答石子重》

窃谓人之所以为学者，以吾之心未若圣人之心故
也。心未能若圣人之心，是以烛理未明，无所准则，随
其所好，高者过，卑者不及，而不自知其为过且不及
也。若吾之心，即与天地圣人之心无异矣，则尚何学
之为哉？故学者必因先达之言以求圣人之意，因圣
人之意以达天地之理，求之自浅以及深，至之自近
以及远，循之有序，而不可以欲速迫切之心求也。夫
如是，是以浸渐经历，审熟详明，而无躐等空言之弊。
驯致其极，然后吾心得正。天地圣人之心不外是焉，
非固欲画于浅近而忘深远，舍吾心以求圣人之心，
弃吾说以徇先儒之说也。

又

“学习”二字，上蔡所谓“传者得之于人，习者得之于己”，
其说亦是。然统而言之，则只谓之学，故伊川有“博学、
审问、慎思、明辨、笃行五者，废其一，非学也”之语。分而
言之，则学是未知而求知底工夫，习是未能而求能
底工夫。须以博学、审问为学，慎思、明辨、笃行为习，故
伊川只以思字解“习”字，盖举其要也。学者既学而知
之，又当“习以能之。”及其“时习而不忘”，然后无闲断者，
始可得而驯致矣。若已无闲断，则又何必更时习乎？